Godātie deputāti! Sāksim Saeimas 2020. gada 12. novembra otro attālināto ārkārtas sēdi. Darba kārtībā - likumprojekts “Grozījumi likumā “Par maternitātes un slimības apdrošināšanu””, pirmais lasījums. Sociālo un darba lietu komisijas vārdā - deputāte Anda Čakša.
Labdien, kolēģi! Sociālo un darba lietu komisija izskatīja likumprojektu “Grozījumi likumā “Par maternitātes un slimības apdrošināšanu””. Likumprojekta mērķis ir pagarināt slimības pabalsta izmaksu no valsts budžeta līdzekļiem gadījumos, kad konstatēta saslimšana ar Covid-19 vai noteikta karantīna. Likumprojektā paredzēta terminēta kārtība, kādā tiek izmaksāts slimības pabalsts un tiek izsniegta darbnespējas lapa gadījumā, ja personai ir elpošanas sistēmas saslimšana. Tādējādi tiks motivēta personas pašizolācija. Šie grozījumi lielā mērā vērsti uz to, lai ierobežotu Covid-19 tālāku izplatību. Sociālo un darba lietu komisija lēma par likumprojekta steidzamību, tādēļ lūdzu jūs atbalstīt vispirms likumprojekta steidzamību.
Paldies. Lūdzu zvanu! Balsosim par likumprojekta “Grozījumi likumā “Par maternitātes un slimības apdrošināšanu”” atzīšanu par steidzamu! Lūdzu, balsosim! Par - 76, pret un atturas - nav. Likumprojekts par steidzamu ir atzīts.
Sociālo un darba lietu komisijā likumprojekts tika atbalstīts pirmajam lasījumam. Lūdzu atbalstīt likumprojektu pirmajā lasījumā.
Deputāti debatēt nav pieteikušies. Lūdzu zvanu! Balsosim par likumprojektu “Grozījumi likumā “Par maternitātes un slimības apdrošināšanu”” pirmajā lasījumā! Lūdzu, balsosim! Par - 82, pret un atturas - nav. Likumprojekts pirmajā lasījumā ir atbalstīts. Lūdzu noteikt termiņu priekšlikumiem un izskatīšanas laiku Saeimas sēdē.
Termiņš priekšlikumiem - 15 minūtes pēc ziņošanas. Un lūgums izskatīt šodien ārkārtas sēdē.
Paldies. Tātad termiņš priekšlikumiem - šā gada 12. novembra pulksten 10.40. Izskatīšana - šā gada 12. novembra ārkārtas sēdē. Godātie kolēģi! Šīs sēdes darba kārtību esam izskatījuši. Pēc 15 minūtēm sāksim izskatīt izsludināto... pirmdien izsludinātās 12. novembra ārkārtas sēdes darba kārtību. Kolēģi, tātad pēc 15 minūtēm sākam izskatīt šā gada 12. novembra... pirmdien izsludinātās ārkārtas sēdes darba kārtību. Vēl deputātu reģistrācija. Reģistrācija sekmīgi notikusi. Līdz ar to šo attālināto ārkārtas sēdi slēdzu.